Document ID: /roh_data/filtered/fineweb-2-filterrobots_roh.jsonl.gz/13625

UE dat ina chapitlada a la Tirchia
- Mardi, 13.12.2016, 19:43
L'Uniun europeica tira per la prima giada consequenzas concretas ord ils fatgs suenter l'emprova da putsch en Tirchia.
Tar in inscunter da ministers da l’UE è vegnì fixà per la prima giada uffizialmain, che las tractativas cun la Tirchia davart sia pussibla entrada en l’UE na vegnian betg extendidas. Cun quest stop a discurs pli extendids reagescha l’Uniun Europeica surtut sin l'agir da las autoritads tircas cunter medias e politichers d'opposiziun.
Per in eclat a l’inscunter aveva procurà l’Austria. Ella aveva pretendì da metter sin glatsch ils discurs d'adesiun da la Tirchia a l'UE. Il minister da l’exteriur austriac Sebastian Kurz ha bloccà a la fin schizunt ina decleraziun cuminaivla da tut ils stadis da l’UE, pervi ch’auters pajais na vulevan betg schelar en las tractativas.
RR novitads 18:00